AQSh Rossiyaning olti agentini global kiber xurujlarda ayblamoqda 
Bu zobitlar 2017-yilda Fransiyadagi prezident saylovlari va 2018-yilda Janubiy Koreyadagi qishki Olimpiya o'yinlarida kompyuter tizimlariga tahdid solgan, deyiladi ayblovda. 
Adliya vazirligining Davlat xavfsizligi bo'limi rahbari Jon Demers bayon qilishicha, bu guruh olib borgan kiber kampaniya bu yo'nalishdagi "eng buzg'unchi va keng ko'lamli amaliyot" bo'lgan. “Biror davlat kiber imkoniyatlardan Rossiya kabi yovuz maqsadlarda va mas'uliyatsiz ravishda qo'llanmagan. Kichik taktik usullar bilan ular misli ko'rilmagan darajada zarar yetkazishga harakat qilishgan", - deydi Demers. Ayblanayotganlarning barchasi Rossiya harbiy razvedkachilari, deydi AQSh rasmiylari. Hujjatlarga ko'ra, ularning maqsadi Rossiya g'anim sanagan tomonlarga iloji boricha ziyon keltirish, tizimlarni beqarorlashtirish va ularga nisbatan ishonchni pasaytirish bo'lgan. Ukraina hukumati va muhim infrastrukturasi; Gruziya kompaniyalari va hukumat davlat organlari; Fransiyadagi ovoz berish tizimi; Britaniyada sobiq josus Sergey Skripal bilan bog'liq tergov jarayoni va Janubiy Koreyadagi Olimpiya o'yinlari. Amerika hukumati, shuningdek, Rossiya xakerlarini Pensilvaniya shtatidagi yirik kasalxonalar va tibbiy tizimlar hamda FedEx filiali va farmatsevtika zavodiga hujum qilganlikda ham ayblamoqda. Olti ayblanuvchilarning ism-sharii ham e'lon qilindi: Yuriy Sergeyevich Andrienko, Sergey Vladimirovich Detistov, Pavel Valeryevich Frolov, Anatoliy Sergeyevich Kovalev, Artem Valeryevich Ochichenko va Petr Nikolayevich Pliskin. Ular davlat xavfsizligi tahdid solganlikda, xakerlikda, o'g'irlik, soxtakorlik va boshqa jinoyatlarda ayblanmoqda. Rossiya hukumati va qonunchilari Vashingtondan qilingan e'lonni safsata deya baholab, Amerika qo'lida aniq isbot-dalillar yo'q, deya munosabat bildirmoqda. Adliya vazirligi rasmiylarining aytishicha, Amerikada ayni damda saylov tizimi xavf ostida emas.